पाएं अपने शहर की ताज़ा ख़बरें और फ्री ई-पेपरडाउनलोड करें
अप्रैल से भी ज्यादा संख्या में मई के महीने में कोरोना के नए मरीज सामने आ रहे हैं। अप्रैल में एक दिन में 500 मरीजों के मिलने के आंकड़े को ही ज्यादा समझा जाता था। पर मई में बीते चार दिन से रोजाना नए मरीजों की संख्या 600 के पार है। बीते पांच दिनों में जिले भर में 3 नए केस मिले हैं। जबकि कोरोना के पहली लहर में 10 महीने बाद कुल मरीजों की संख्या 3 हजार के पार पहुंची थी। डॉक्टरों का कहना है कि रोजाना 600 से अधिक मरीज मिलने पर भी यह कोरोना का पीक टाइम नहीं है।
सीएमएचओ डॉ पी सुथार ने बताया कि अभी जिले में कोरोना की जांच बढ़ा दी गई है। इस जांच के बाद ही अधिक संख्या में नए मरीज सामने आ रहे हैं। अब सूचना के आधार पर गांव में जाकर कैंप लगाकर भी कोरोना जांच किया जा रहा है। पर पीक टाइम मई के दूसरे सप्ताह के बाद आने की आशंका है। विभाग का लक्ष्य 15 मई तक के लॉकडाउन के दौरान अधिक से अधिक कोरोना मरीजों की पहचान कर उनका उपचार शुरू कर देना है। ताकि संक्रमण की चेन टूट जाए और संक्रमण पर ब्रेक लग सके। इसके बाद जो नए मरीज सामने आएंगे वे संभवत: जिले के बाहर से संक्रमित होकर आएं। विभाग की कोशिश में लगा है कि जिले के भीतर फैल चुके संक्रमण को रोक देना है। प्रशासनिक अधिकारियों द्वारा कई जगहों पर सड़क पर कैंप लगवाकर भी जांच की जा रही है। सड़क पर जांच के दौरान भी नए मरीज सामने आ रहे हैं। इससे यह पता चल रहा है कि कई मरीज संक्रमित होने के बावजूद जांच कराने खुद नहीं पहुंच रहे हैं और घर पर चुपचाच बैठकर दवा ले रहे हैं।
गांव के ज्यादातर लोगों में दिखे कोरोना जैसे लक्षण
संक्रमण कई गांव में फैल चुका है पर ग्रामीण इलाकों से लोग अभी भी टेस्ट कराने के लिए केंद्रों तक नहीं पहुंच रहे हैं। फरसाबहार ब्लॉक के ग्राम अबीरा में कई ग्रामीणों में कोरोना के लक्षण थे पर वे जांच कराने नहीं जा रहे थे। कुनकुरी विधायक की सूचना पर इस गांव में स्वास्थ्य विभाग द्वारा कैंप लगाकर 26 लोगों की जांच की गई तो 9 लोग पॉजिटिव पाए गए। शहर के डीपाटोली, पुरानीटोली की नीचे बस्ती, टंकीटोली सहित अन्य इलाकों में भी कई परिवार में पूरे सदस्य सर्दी-खांसी से पीड़ित हैं। जो ना तो जांच करा रहे हैं और ना ही कोरोना की दवाई ले रहे हैं। हैरानी की बात है कि सर्दी-खांसी के लक्षणों में ग्रामीण देसी दवा जैसे नीम के पत्ते, गिलोय लेकर उसे ठीक करने की कोशिश में लगे हैं। डॉक्टरों के मुताबिक यह गंभीर लापरवाही है, ऐसे में गंभीर मरीजों की संख्या बढ़ेगी और मौत के आंकड़े भी।
समय पर जांच ही सबसे ज्यादा जरूरी: डॉ पैंकरा
कोरोना के सर्विलेंस ऑफिसर डॉ आरएस पैंकरा ने बताया कि कोरोना की समय पर जांच ही इसकी सबसे बड़ी दवा है। बुखार, सर्दी-खांसी, बदन दर्द, उल्टी-दस्त जैसी कोई भी समस्या आने पर सबसे पहले कोरोना जांच कराएं। यदि लक्षण दिखते के साथ पॉजिटिव रिपोर्ट के आधार पर उपचार शुरू हो जाता है तो किसी भी उम्र का मरीज गंभीर स्थिति में जाने से बच जाता है। पर यदि कोई मरीज 4 से 5 दिन की भी देर करता है तो ऑक्सीजन लेवल गिरने की समस्या खड़ी हो जाती है। कई लोग ऐसे लक्षणों पर शुरू में प्राइवेट डॉक्टरों के पास जाकर ब्लड टेस्ट करा रहे हैं और उसके आधार पर दूसरी बीमारियों की दवा ले रहे हैं। जब ठीक नहीं हो रहे तब कोरोना जांच कराने पहुंच रहे हैं।
फरसाबहार केयर सेंटर में मरीज की मौत
गुरुवार को जिले में कोरेाना से दो लोगों की मौत हुई है। इसमें 61 वर्षीय एक मरीज की मौत आईटीआई कोविड केयर सेंटर में हुई। सांस लेने में तकलीफ के कारण उसकी मौत हो गई। दूसरी मौत कोविड हॉस्पिटल में 49 वर्षीय एक मरीज की हुई है जो दुलदुला का निवासी था।
गंभीर मरीजों के लिए 15 बेड खाली
कोरोना के गंभीर मरीज जिन्हें सांस लेने में तकलीफ हो रही है का उपचार एमसीएच कोविड हॉस्पिटल में चल रहा है। इस अस्पताल में गुरुवार तक की स्थिति में ऑक्सीजन युक्त 15 बेड खाली थे। मई में भले ही मरीजों की संख्या बढ़ी है पर बेड पहले जैसे पैक नहीं है। एक कोविड हॉस्पिटल, दो प्राइवेट अस्पताल और 13 कोविड केयर सेंटरों को मिलाकर कुल 1190 बेड जिले में हैं जिसमें से 667 बेड खाली पड़े हैं। लगातार भर और खाली हो रहे बेड की सही जानकारी मरीजों को नहीं मिलने से परेशानी होती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva mag_Deva hin_Deva bho_Deva hin_Deva hin_Deva hin_Deva zho_Hant eng_Latn